钦定古今图书集成/明伦汇编/氏族典/第262卷 > 王雄诞
## 钦定古今图书集成/明伦汇编/氏族典/第262卷 > 王雄诞

按《唐书王雄诞传》：“雄诞，曹州济阴人。少彊果，膂力绝
人。杜伏威起用其计，战多克，署骠骑将军。初，伏威度
淮，李子通袭之，伏威被创堕马，雄诞负逃葭泽中，裒
啸散亡。又为隋将来整所窘，众复溃。别将西门君仪
妻王，勇决而力，负伏威走，雄诞总麾下壮士十馀人
从之，追兵至，雄诞还拒，数被创，气弥厉，伏威遂脱。阚”
棱年长于雄诞，故军中号“棱大将军”、“雄诞小将军。”后
伏威令辅公祏击子通，以雄诞，棱为副。雄诞提私卒
数百，衔枚夜往，乘风火之，子通大败。武德四年，与子
通战苏州，却之。子通惧，遁保馀杭，雄诞追禽之。歙贼
汪华据郡称王且十年，雄诞还师攻之，华面缚降苏。
贼闻人遂安，据昆山无所属，伏威使讨之。雄诞以邑
险而完，攻之引日，遂单骑造垒门，陈国威灵，因开晓
祸福，遂安即降。以前后功授歙州总管，封宜春郡公伏威入朝，以兵属雄诞，辅公祏反，夺其兵，缢之。雄诞
爱人，善抚士，能致下死力。每破城邑，整众山立，无丝
毫犯。死之日，江南士庶为流涕。高祖嘉其节，以子世
果袭宜春郡封。太宗立，优诏赠左骁卫大将军、越州
都督，谥曰“忠。”《世果》，垂拱初至广州都督、安西大都护。